《闻训狐》
宋代·李覯

昔年因读昌黎文，知有训狐犹未真。
客堂昨夜灭烛后，一声窃发诚惊人。
慈母入席匪虚语，据此麄暴谁敢闻。
杀人之子养尔子，天地不管胡为仁。
岂无鹰隼善搏击，去路昏黑难相亲。
亦有弓矢可弹射，欲恐误中东西邻。
我今独处虽无惧，聒不得睡宁不嗔。
尝闻凤凰百鸟君，丹穴万里谁能言。
行尝整顿九韶乐，奉迎綷羽掀重云，
直前再拜列尔罪，尔躯何足为灰尘。